2-பீனைல்பீனால்

2-பீனைல்பீனால் (2-Phenylphenol) என்பது C6H5−C6H4OH என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஆர்த்தோ-பீனைல்பீனால் என்ற பெயராலும் இச்சேர்மம் அழைக்கப்படுகிறது. மோனோ ஐதராக்சிலேற்ற பைபீனைல் சேர்மத்தின் அறியப்பட்ட மூன்று மாற்றியன்களில் இதுவும் ஒன்றாகும். வெள்ளை நிறத் திடப்பொருளான இது பாதுகாப்பாளராகப் பயன்படுத்தப்படும் ஓர் உயிரியக்கக் கொல்லியாகும். ஐ231 என்ற ஐரோப்பிய  எண்ணுடன் தௌசைடு, தோர்சைடு, பங்கல், பிரிவென்டோல், நிபாசைடு என்று பல வர்த்தகப் பெயர்களில் விற்கப்படுகிறது.   

பயன்கள்
2-பீனல்பீனாலின் முதன்மையான பயன்பாடு விவசாய பூஞ்சைக் கொல்லியாகப் பயன்படுவதாகும்.  பொதுவாக அறுவடைக்குப் பிறகு சிட்ரசு பழங்களை மெழுகுவதற்குப் பயன்படுத்தப்படும் பூஞ்சைக் கொல்லியாகப் பயன்படுத்தப்படுகிறது.

விதைப் பெட்டிகளை கிருமி நீக்கம் செய்வதற்கும் இது பயன்படுத்தப்படுகிறது. பொதுவான மேற்பரப்பு கிருமிநாசினியாக வீடுகள், மருத்துவமனைகள், முதியோர் இல்லங்கள், பண்ணைகள், சலவை நிலையங்கள், முடிதிருத்தும் கடைகள் மற்றும் உணவு பதப்படுத்தும் தொழிற்சாலைகளில் பயன்படுத்தப்படுகிறது. இழைகள் மற்றும் பிற பொருட்களின் தூய்மைக்காகவும் பயன்படுத்தப்படுகிறது.  மருத்துவமனை மற்றும் கால்நடை உபகரணங்களை கிருமி நீக்கம் செய்ய  பயன்படுத்தப்படுகிறது. இரப்பர் தொழிலிலும், ஆய்வக வினையாக்கியாகவும் பிற பயன்பாடுகள் உள்ளன. பிற பூஞ்சைக் கொல்லிகள், சாயப் பொருட்கள், பிசின்கள் மற்றும் இரப்பர் இரசாயனங்கள் தயாரிப்பிலும் பயன்படுத்தப்படுகிறது. ஆர்த்தோபீனைல் பீனாலின் சோடியம் உப்பான சோடியம் ஆர்த்தோபீனைல் பீனாலானது, சிட்ரசு வகை பழங்களின் மேற்பரப்பைச் பதப்படுத்தப் பயன்படுத்தப்படும் ஒரு பாதுகாப்பு பொருளாகும்.

வணிக ரீதியான தீ தடுப்பானான 9,10-ஈரைதரோ-9-ஆக்சா-10-பாசுபாபெனாந்த்ரீன்-10-ஆக்சைடு தயாரிக்க உதவும் ஒரு முன்னோடிச் சேர்மமாக 2-பீனைல்பீனால் உள்ளது.

தயாரிப்பு
முதலில் வளையயெக்சனோனை ஒடுக்கி வளையயெக்சீனைல்வளையயெக்சனோன் தயாரிக்கப்படுகிறது. பிந்தையது ஐதரசன் நீக்கல் வினைக்கு உட்பட்டு 2-பீனைல்பீனால் உருவாகிறது. 
குளோரோபென்சீனை காரத்துடன் வினைபுரியச் செய்து ஒரு குறிப்பிடத்தக்க மற்றும் மீளுருவாக்கம் செய்யப்பட்ட விளைபொருளாகவும் மற்றொரு முறையில் இதை தயாரிக்கலாம். முதன்மையாக இம்முறை பீனாலை அளிக்கிறது.

பாதுகாப்பு
2-பீனைல்பீனாலின் எலிகளுக்கான உயிர்கொல்லும் அளவு 2700 முதல் 3000 மி.கி/கி.கி.வரை இருக்கும். 2-பீனைல்பீனால் ஐரோப்பிய ஒன்றியத்தில் அனுமதிக்கப்பட்ட உணவு சேர்க்கையாக இல்லை, ஆனால் 4 ஐரோப்பிய ஒன்றிய நாடுகளில் அறுவடைக்குப் பிந்தைய பாதுகாப்புப் பொருளாக இன்னும் அனுமதிக்கப்படுகிறது.  உணவு பொட்டலங்களில் பூஞ்சைக் கொல்லியான ஆர்த்தோபீனைல் பீனால் உள்ளடக்கங்களுக்குள் இடம்பெயரக்கூடும்.

மேற்கோள்கள்

வெளி இணைப்புகள்
 List of brand name products which contain 2-phenylphenol 
 National Center for Biotechnology Information 2-Phenylphenol - Substance Summary

பகுப்பு:2-ஐதராக்சிபீனைல் சேர்மங்கள்
பகுப்பு:வீட்டு வேதிப்பொருள்கள்
பகுப்பு:பூஞ்சைக் கொல்லிகள்
பகுப்பு:கிருமி நாசினிகள்
பகுப்பு:புகையூட்டிகள்
பகுப்பு:பதனச்சரக்குகள்
பகுப்பு:பைபீனைல்கள்